DIKJARAZZJONI TA’ ASSIGURAZZJONI 6. Skont id-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea (TFUE), il-Qorti awditjat: (a) il-kontijiet annwali tal-Impriża Konġunta ECSEL, li jinkludu r-rapporti finanzjarji (4) u r-rapporti dwar l-implimentazzjoni tal-baġit (5) għall-perjodu mis-27 ta' Ġunju sal-31 ta' Diċembru 2014, u (b) il-legalità u r-regolarità tat-tranżazzjonijiet li fuqhom huma bbażati dawk il-kontijiet. Ir-responsabbiltà tal-maniġment 7. Skont l-Artikoli 16 u 22 tar-Regolament ta' Delega tal-Kummissjoni (UE) Nru 110/2014 (6), il-maniġment huwa responsabbli mit-tħejjija u l-preżentazzjoni ġusta tal-kontijiet annwali tal-Impriża Konġunta u mil-legalità u r-regolarità tat-tranżazzjonijiet ta' bażi. (a) Ir-responsabbiltajiet tal-maniġment fir-rigward tal-kontijiet annwali tal-Impriża Konġunta jinkludu t-tfassil, l-implimentazzjoni u ż-żamma ta' sistema ta' kontroll intern rilevanti għat-tħejjija u l-preżentazzjoni ġusta ta' rapporti finanzjarji li jkunu ħielsa minn kwalunkwe dikjarazzjoni skorretta materjali, sew jekk minħabba frodi u sew jekk minħabba xi żball, l-għażla u l-applikazzjoni ta' politiki kontabilistiċi xierqa fuq il-bażi tar-regoli kontabilistiċi adottati mill-uffiċjal tal-kontabbiltà tal-Kummissjoni (7), u t-tħejjija ta' stimi kontabilistiċi li jkunu raġonevoli fiċ-ċirkustanzi. Id-Direttur japprova l-kontijiet annwali tal-Impriża Konġunta wara li l-uffiċjal tal-kontabbiltà tagħha jkun ħejjiehom fuq il-bażi tal-informazzjoni kollha disponibbli u jkun stabbilixxa nota biex takkumpanja l-kontijiet li fiha huwa jiddikjara, fost l-oħrajn, li għandu aċċertament raġonevoli li dawn jippreżentaw stampa vera u ġusta tal-pożizzjoni finanzjarja tal-Impriża Konġunta fl-aspetti materjali kollha. (b) Ir-responsabbiltajiet tal-maniġment fir-rigward tal-legalità u r-regolarità tat-tranżazzjonijiet ta' bażi u l-konformità mal-prinċipju ta' ġestjoni finanzjarja tajba jikkonsistu fit-tfassil, l-implimentazzjoni u ż-żamma ta' sistema ta' kontroll intern effettiva u effiċjenti li tinkludi superviżjoni adegwata u miżuri xierqa għall-prevenzjoni ta' irregolaritajiet u frodi u, jekk meħtieġ, proċedimenti legali għall-irkupru ta' fondi mħallsa jew użati ħażin. Ir-responsabbiltà tal-awditur 8. Ir-responsabbiltà tal-Qorti hija li, fuq il-bażi tal-awditu tagħha, tipprovdi lill-Parlament Ewropew u lill-Kunsill (8) b'dikjarazzjoni ta' assigurazzjoni dwar l-affidabbiltà tal-kontijiet annwali u dwar il-legalità u r-regolarità tat-tranżazzjonijiet ta' bażi. Il-Qorti tmexxi l-awditu tagħha skont l-Istandards Internazzjonali tal-Awditjar u l-Kodiċijiet tal-Etika tal-IFAC u l-Istandards Internazzjonali tal-Istituzzjonijiet Supremi tal-Awditjar tal-INTOSAI. Dawn l-istandards jeżiġu li l-Qorti tippjana u twettaq l-awditu biex tikseb aċċertament raġonevoli dwar jekk il-kontijiet annwali tal-Impriża Konġunta jkunux ħielsa minn kwalunkwe dikjarazzjoni skorretta materjali u dwar jekk it-tranżazzjonijiet ta' bażi jkunux legali u regolari. 9. L-awditu jinvolvi t-twettiq ta' proċeduri biex tinkiseb evidenza għall-awditjar dwar l-ammonti u d-divulgazzjonijiet fil-kontijiet u dwar il-legalità u r-regolarità tat-tranżazzjonijiet ta' bażi. Il-proċeduri magħżula jiddependu fuq il-ġudizzju tal-awditur, li huwa bbażat fuq valutazzjoni tar-riskji ta' dikjarazzjoni skorretta materjali tal-kontijiet u ta' nuqqas ta' konformità materjali mit-tranżazzjonijiet ta' bażi mar-rekwiżiti fil-qafas legali tal-Unjoni Ewropea, sew jekk minħabba frodi u sew jekk minħabba xi żball. Meta jivvaluta dawn ir-riskji, l-awditur iqis kwalunkwe kontroll intern rilevanti għat-tħejjija u l-preżentazzjoni ġusta tal-kontijiet, kif ukoll is-sistemi ta' superviżjoni u kontroll li jkunu implimentati biex jiġu żgurati l-legalità u r-regolarità tat-tranżazzjonijiet ta' bażi, u jfassal proċeduri tal-awditjar li jkunu xierqa skont iċ-ċirkustanzi. L-awditu jinvolvi wkoll l-evalwazzjoni tal-adegwatezza tal-politiki kontabilistiċi, ir-raġonevolezza tal-istimi kontabilistiċi u l-preżentazzjoni kumplessiva tal-kontijiet. 10. Il-Qorti tqis li l-evidenza għall-awditjar miksuba hija suffiċjenti u xierqa biex tipprovdi bażi għad-dikjarazzjoni ta' assigurazzjoni tagħha. Opinjoni dwar l-affidabbiltà tal-kontijiet 11. Fl-opinjoni tal-Qorti, il-kontijiet annwali tal-Impriża Konġunta għall-perjodu mis-27 ta' Ġunju sal-31 ta' Diċembru 2014 jippreżentaw b'mod ġust, fl-aspetti materjali kollha, il-pożizzjoni finanzjarja tagħha fil-31 ta' Diċembru 2014 u r-riżultati tal-operazzjonijiet tagħha u l-flussi tal-flus tagħha għall-perjodu li ntemm dakinhar, skont id-dispożizzjonijiet tar-regoli finanzjarji tagħha u r-regoli kontabilistiċi adottati mill-uffiċjal tal-kontabbiltà tal-Kummissjoni. Bażi għal opinjoni kwalifikata dwar il-legalità u r-regolarità tat-tranżazzjonijiet ta' bażi 12. L-ECSEL ħadet ir-responsabbiltà għall-proġetti tal-Impriżi Konġunti ARTEMIS u ENIAC. Il-pagamenti li saru taħt dawn il-proġetti mill-Impriża Konġunta ECSEL mis-27 ta' Ġunju sal-31 ta' Diċembru 2014 kontra ċertifikati ta' aċċettazzjoni tal-ispejjeż maħruġa mill-awtoritajiet nazzjonali ta' finanzjament (NFAs) tal-Istati Membri ammontaw għal EUR 12,6 miljun, li jirrappreżenta 48 % tal-pagamenti totali li saru mill-Impriża Konġunta. 13. L-Impriżi Konġunti ARTEMIS u ENIAC kienu kkonkludew ftehimiet amministrattivi mal-NFAs tal-Istati Membri, li jkomplu japplikaw wara l-fużjoni tal-Impriżi Konġunti ARTEMIS u ENIAC fl-Impriża Konġunta ECSEL. Dawn l-arranġamenti jipprovdu li l-awditi ex post ta' dawn il-pagamenti jiġu ddelegati lill-NFAs li jwettqu awditi f'isem l-Impriża Konġunta. L-istrateġija tal-awditjar ex post tal-Impriżi Konġunti ARTEMIS u ENIAC kienet tiddependi ħafna fuq l-NFAs għall-awditjar tal-klejms għall-ispejjeż tal-proġetti (9). 14. Għalkemm l-awditu tal-klejms għall-ispejjeż tal-proġetti ġie ddelegat lill-NFAs, il-ftehimiet amministrattivi ffirmati mill-NFAs ma jinkludux arranġamenti prattiċi għal awditi ex post. 15. Ir-rapporti tal-awditjar riċevuti mill-NFAs koprew bejn wieħed u ieħor 61 % (is-sitwazzjoni f'April 2015) tal-ispejjeż relatati ma’ proġetti kkompletati. Madankollu, l-Impriża Konġunta ECSEL ma vvalutatx il-kwalità ta’ dawn l-awditi. Il-Qorti wettqet valutazzjoni tal-istrateġiji tal-awditjar, inklużi r-rapporti tal-awditjar, ta' tliet NFAs li indikaw li l-metodoloġiji użati mill-NFAs ma jippermettux li l-Impriża Konġunta ECSEL tikkalkola rata ta' żball ipponderata jew rata tal-iżball residwu li huma affidabbli dwar il-proġetti li tnedew taħt l-Impriża Konġunta ARTEMIS u l-Impriża Konġunta ENIAC. Għaldaqstant, mhuwiex possibbli li jiġi konkluż jekk l-awditi ex post għall-proġetti tal-ARTEMIS u tal-ENIAC humiex qed jiffunzjonaw b'mod effettiv u jekk dan il-kontroll ewlieni jipprovdix aċċertament suffiċjenti fir-rigward tal-legalità u r-regolarità tat-tranżazzjonijiet ta' bażi. Opinjoni kwalifikata dwar il-legalità u r-regolarità tat-tranżazzjonijiet li fuqhom huma bbażati l-kontijiet 16. Fl-opinjoni tal-Qorti, bl-eċċezzjoni tal-effetti possibbli tal-kwistjoni deskritta fil-bażi għal opinjoni kwalifikata fil-paragrafi 12 sa 15, it-tranżazzjonijiet li fuqhom huma bbażati l-kontijiet annwali tal-Impriża Konġunta għas-sena finanzjarja li ntemmet fil-31 ta' Diċembru 2014 huma legali u regolari fl-aspetti materjali kollha.